પહેલું સુખ તે જાતે નર્યા. સુખી થવાની ચાવી આરોગ્ય છે. યોગેશ્વર શ્રીકૃષ્ણ કહે છે, "માણસે યોગ્ય આહાર લેવો જોઇએ. વળી બહુ ખાનાર કે સાવ ન ખાનાર અથવા બહુ ઉજાગરા કરનારા કે અતિ ઉંઘનારાને જીવનના કોઇપણ ક્ષેત્રમાં સફળતા હાથ લાગતી નથી. જે યોગ્ય પ્રમાણમાં આહાર લે છે, આનંદ-પ્રમોદ કરે છે, જરુરી પરિશ્રમ કરે છે અને પૂરતી ઉંઘ લે છે, તેને માટે આ યોગ દુ:ખ હરનારો નીવડે છે. (6/16-17)" અહીંયા ગીતાકારે પ્રયોજેલો ચાવીરૂપ શબ્દ "યુક્ત" છે. યુક્ત એટલે યોગ્ય માત્રામાં. બહુ ઓછું કે વધારે નહીં પણ જેટલું જરૂરી હોય તેટલું. આ વાત જમવા, હરવા-ફરવા, પરિશ્રમ અને આરામ લેવા બાબતે આવશ્યક છે. કોઇપણ બાબતમાં અતિશયતા ટાળવી.